Skupni predlog UREDBA SVETA o spremembi Uredbe (ES) št. 329/2007 o omejevalnih ukrepih proti Demokratični ljudski republiki Koreji /* JOIN/2013/018 final - 2013/0180 (NLE) */





OBRAZLOŽITVENI MEMORANDUM (1) Varnostni svet Združenih narodov (v nadaljnjem besedilu: VSZN) je 7. marca 2013 sprejel Resolucijo ZN 2094 (2013), v kateri je obsodil jedrski poskus, ki ga je Demokratična ljudska republika Koreja (v nadaljnjem besedilu: Severna Koreja) izvedla 12. februarja 2013. VSZN je potrdil ukrepe, ki jih je že sprejel v resolucijah 1718 (2006), 1874 (2009) in 2087 (2013), ter odločil, da vse članice ZN uvedejo dodatne omejevalne ukrepe proti Severni Koreji. Dodatni ukrepi, določeni v Resoluciji VSZN 2094 (2013), vključujejo: (a) ukrepe zamrznitve premoženja proti posameznikom ali subjektom, ki delujejo v imenu ali po navodilih posameznikov in subjektov, ki so že bili vključeni v seznam, ter za subjekte, ki jih imajo v lasti ali jih nadzorujejo, tudi z nezakonitimi sredstvi; (b) prepoved sklenitve korespondenčnih bančnih odnosov z bankami in finančnimi ustanovami v Severni Koreji ali odprtja bančnih računov v Severni Koreji; (c) obveznost pregledovanja vsega tovora s poreklom iz Severne Koreje ali namenjenega v Severno Korejo ali ki ga posredujejo ali zagotavljajo Severna Koreja ali posamezniki ali subjekti, ki delujejo v njihovem imenu, če je podan utemeljen sum, da tovor vsebuje prepovedane predmete; (d) prepoved vzletov in pristankov zrakoplovov na ozemlju ali preletov ozemlja, če je podan utemeljen sum, da zrakoplov prevaža prepovedane predmete. (2) Za izvajanje Resolucije VSZN 2094 (2013) je Svet sprejel Sklep 2013/183/SZVP o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP[1], ki določa ukrepe, ki jih je Evropska unija sprejela za izvajanje dodatnih omejevalnih ukrepov. (3) Visoka predstavnica Unije za zunanje zadeve in varnostno politiko ter Komisija predlagata izvajanje zgoraj navedenih omejevalnih ukrepov s spremembo Uredbe Sveta (ES) št. 329/2007. 2013/0180 (NLE) Skupni predlog UREDBA SVETA o spremembi Uredbe (ES) št. 329/2007 o omejevalnih ukrepih proti Demokratični ljudski republiki Koreji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju skupnega predloga Visoke predstavnice Unije za zunanje zadeve in varnostno politiko ter Evropske komisije, ob upoštevanju naslednjega: (1) Uredba Sveta (ES) št. 329/2007 z dne 27. marca 2007 o omejevalnih ukrepih proti Demokratični ljudski republiki Koreji[2] uveljavlja ukrepe iz Skupnega stališča Sveta 2006/795/SZVP z dne 20. novembra 2006 o omejitvenih ukrepih proti Demokratični ljudski republiki Koreji[3], ki je bilo pozneje razveljavljeno in nadomeščeno s Sklepom Sveta 2010/800/SZVP z dne 22. decembra 2010 o omejevalnih ukrepih proti Demokratični ljudski republiki Koreji[4] (v nadaljnjem besedilu: Severna Koreja). (2) Svet je 22. aprila 2013 sprejel Sklep 2013/183/SZVP o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP[5], s katerim je potrdil obstoječe ukrepe in uveljavil Resolucijo Varnostnega sveta Združenih narodov (v nadaljnjem besedilu: RVSZN) 2094 (2013). (3) Omejevalni ukrepi vključujejo prepoved prenosa tehničnega usposabljanja, nasvetov, storitev ali tehnične pomoči v zvezi s prepovedanimi predmeti, področje uporabe navedene prepovedi pa je treba razširiti, da bo vključevala druge posredniške storitve. (4) Prepovedano je opravljanje finančnih storitev za dodatne osebe in subjekte, zlasti tiste, ki delujejo v imenu ali po navodilih oseb ali subjektov s seznama ali subjektov, ki so v njihovi lasti ali pod njihovim nadzorom, zato so potrebna dodatna merila za uvrstitev na seznam. (5) Prepovedati je treba vzpostavljanje in vzdrževanje novih korespondenčnih bančnih odnosov z bankami v Severni Koreji, če je podan utemeljen sum, da bi to lahko pripomoglo k jedrskim programom, programom v zvezi z drugim orožjem za množično uničevanje ali programom v zvezi z balističnimi raketami ali drugim prepovedanim dejavnostim Severne Koreje. Poleg tega se finančnim institucijam držav članic prepove odpiranje bančnih računov v Severni Koreji. (6) Pregledati je treba ves tovor s poreklom iz Severne Koreje ali tovor, ki je namenjen v Severno Korejo, ali tovor, ki ga posredujejo ali zagotavljajo Severna Koreja ali njeni državljani, posamezniki ali subjekti, ki delujejo v njihovem imenu, če je podan utemeljen sum, da tovor vsebuje prepovedane predmete. Zato je potrebna zahteva, da je treba predložiti informacije pred prihodom in odhodom. (7) Vsem zrakoplovom je treba prepovedati, da vzletijo z ozemlja Unije, na njem pristanejo ali ga preletijo, če je podan utemeljen sum, da prevažajo prepovedane predmete. (8) Ti ukrepi spadajo na področje uporabe Pogodbe o delovanju Evropske unije, zato je zlasti za zagotovitev, da jih bodo gospodarski subjekti v vseh državah članicah enotno uporabljali, za njihovo izvajanje potreben regulativni ukrep na ravni Unije. (9) Uredbo (ES) št. 329/2007 je zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 329/2007 se spremeni: (1) Člen 3(1)(a) se nadomesti z naslednjim: (a) „neposredno ali posredno zagotavljati tehnično pomoč in posredniške ali druge intermediarne storitve za blago in tehnologijo s Skupnega seznama vojaškega blaga EU ali iz prilog I, Ia in Ib ali pri zagotavljanju, proizvodnji, vzdrževanju in uporabi blaga s Skupnega seznama vojaškega blaga EU ali iz prilog I, Ia in Ib kateri koli fizični ali pravni osebi, subjektu ali organu v Severni Koreji ali za uporabo v tej državi;“ (2) Člen 3a se nadomesti z naslednjim: „Člen 3a 1. Da se prepreči promet z blagom in tehnologijo, ki sta na Skupnem seznamu vojaškega blaga EU ali katerih dobava, prodaja, prenos, izvoz ali uvoz so prepovedani s to uredbo, ter poleg obveznosti, da se pristojnim carinskim organom zagotovi informacije pred prihodom in odhodom, kot določajo zadevne določbe o vstopnih in izstopnih skupnih deklaracijah ter carinskih deklaracijah v Uredbi (EGS) št. 2913/92[6] in Uredbi (EGS) št. 2454/93[7], oseba, ki zagotovi informacije iz odstavka 2 tega člena, izjavi, ali gre za blago s Skupnega seznama vojaškega blaga EU ali iz te uredbe in navede podatke izdanega izvoznega dovoljenja, če je za njegov izvoz potrebno dovoljenje. 2. Zahtevane dodatne informacije iz tega člena se predložijo pisno ali s carinsko deklaracijo. 3. Prepovedano je opravljati storitve oskrbovanja z gorivom ali drugimi zalogami ali katere koli druge storitve za plovila Severne Koreje, če imajo izvajalci storitev informacije, vključno z informacijami pristojnih carinskih organov, ki izhajajo iz informacij pred prihodom in odhodom iz odstavka 1, na podlagi katerih lahko utemeljeno domnevajo, da so na plovilih predmeti, katerih dobava, prodaja, prenos ali izvoz je prepovedan v skladu s to uredbo, razen če so takšne storitve potrebne iz humanitarnih razlogov.“ (3) Člen 5a se spremeni, kot sledi: (a) v členu 5a(1) se točki (a) in (b) nadomestita z naslednjim besedilom: „(a) odpreti nov bančni račun pri kreditni ali finančni instituciji s sedežem v Severni Koreji ali pri kateri koli finančni instituciji iz člena 11a(2); (b) vzpostaviti nov korespondenčni bančni odnos s kreditno ali finančno institucijo s sedežem v Severni Koreji ali s katero koli kreditno ali finančno institucijo iz člena 11a(2);“ (b) V členu 5a(1) se dodajo naslednje točke (c), (d) in (e): „(c) odpreti novo predstavništvo ali ustanoviti novo podružnico ali hčerinsko družbo v Severni Koreji; (d) ustanoviti novo skupno podjetje s kreditno ali finančno institucijo s sedežem v Severni Koreji ali s katero koli kreditno ali finančno institucijo iz člena 11a(2); (e) vzdrževati korespondenčni bančni odnos s kreditno ali finančno institucijo s sedežem v Severni Koreji in katero koli kreditno ali finančno institucijo iz člena 11a(2), če je na podlagi informacij podan utemeljen sum, da bi to lahko prispevalo k programom Severne Koreje, povezanim z jedrskim orožjem, drugim orožjem za množično uničevanje ali balističnimi izstrelki, ali k drugim dejavnostim, prepovedanim s to uredbo ali s Sklepom Sveta 2013/88/SZVP.“ (4) V členu 6 se odstavki 1–4 nadomestijo z naslednjim: „1. Zamrznejo se vsa sredstva in gospodarski viri, ki pripadajo osebam, subjektom ali organom iz Priloge IV, so v njihovi lasti ali jih te osebe, subjekti ali organi hranijo ali nadzirajo. Priloga IV vključuje osebe, subjekte ali organe, ki jih v skladu z odstavkom 8(d) resolucije Varnostnega sveta ZN 1718 (2006) in odstavkom 8 resolucije Varnostnega sveta ZN 2094 (2013) na seznam uvrsti Odbor za sankcije ali Varnostni svet Združenih narodov. 2. Zamrznejo se vsa sredstva in gospodarski viri, ki pripadajo osebam, subjektom ali organom iz Priloge V, so v njihovi lasti ali jih te osebe, subjekti ali organi hranijo ali nadzirajo. Priloga V vključuje osebe, subjekte in organe, ki niso navedeni v Prilogi IV in za katere je Svet v skladu s členom 15(1)(b) Sklepa Sveta 2013/183/SZVP ugotovil: (a) da so, tudi zaradi podpore ali spodbujanja, odgovorni za programe Severne Koreje, povezane z jedrskim orožjem, balističnimi izstrelki ali drugim orožjem za množično uničevanje, oziroma da so osebe, subjekti ali organi, ki delujejo v njihovem imenu ali po njihovih navodilih, ali osebe, subjekti ali organi v njihovi lasti ali pod njihovim nadzorom, tudi z nezakonitimi sredstvi; (b) da opravljajo finančne storitve ali omogočajo prenos kakršnega koli finančnega ali drugega premoženja ali gospodarskih virov, ki bi lahko pomagali Severni Koreji pri programih, povezanih z jedrskim orožjem, drugim orožjem za množično uničevanje ali balističnimi izstrelki, na ozemlje Unije, prek ali z njega, ali opravljajo takšne storitve oziroma omogočajo takšen prenos ob pomoči državljanov držav članic ali subjektov, ustanovljenih v skladu z zakoni držav članic, ali oseb ali finančnih institucij na ozemlju Unije, ali da so osebe, subjekti ali organi, ki delujejo v njihovem imenu ali po njihovih navodilih, ali osebe, subjekti ali organi v njihovi lasti ali pod njihovim nadzorom; ali (c) da se ukvarjajo, tudi z zagotavljanjem finančnih storitev, z dobavo vseh vrst orožja in sorodnega materiala ali predmetov, materialov, opreme, blaga in tehnologije, ki bi lahko prispevali k programom Severne Koreje, povezanim z jedrskim orožjem, drugim orožjem za množično uničevanje ali balističnimi izstrelki, v Severno Korejo ali iz nje. Priloga V se pregleduje v rednih časovnih presledkih, vendar vsaj vsakih 12 mesecev. 2a. Zamrznejo se vsa sredstva in gospodarski viri, ki pripadajo osebam, subjektom ali organom iz Priloge Va, so v njihovi lasti oziroma jih te osebe, subjekti ali organi hranijo ali nadzirajo. Priloga Va vključuje osebe, subjekte ali organe, ki niso vključeni v Prilogi IV ali V, ki delujejo v imenu ali po navodilih oseb, subjektov ali organov s seznama iz Priloge IV ali V, oziroma so osebe, ki pomagajo pri izogibanju sankcijam ali kršijo določbe te uredbe ali Sklepa 2013/183/SZVP, kot so navedene v Prilogi Va. Priloga Va se pregleduje v rednih časovnih presledkih, vendar vsaj vsakih 12 mesecev. 3. Če so na voljo, so v prilogah IV, V in Va vključeni podatki o fizičnih osebah s seznama, ki omogočajo zadostno identifikacijo zadevnih oseb. Takšne informacije lahko vključujejo: (a) priimek in imena, vključno z morebitnimi drugimi imeni in nazivi; (b) datum in kraj rojstva; (c) državljanstvo; (d) številko potnega lista in osebne izkaznice; (e) davčno številko in številko socialnega zavarovanja; (f) spol; (g) naslov ali druge podatke o prebivališču; (h) funkcijo ali poklic; (i) datum uvrstitve na seznam. V prilogah IV, V in Va so navedeni tudi razlogi za vključitev na seznam, na primer poklic. V priloge IV, V in Va se lahko vključijo tudi navedeni podatki, ki omogočajo identifikacijo družinskih članov oseb s seznama, če so ti podatki v posameznem primeru potrebni zgolj za preverjanje identitete zadevne fizične osebe s seznama. 4. Sredstva ali gospodarski viri niso neposredno ali posredno na voljo fizičnim ali pravnim osebam, subjektom ali organom s seznamov v prilogah IV, V in Va.“ (5) Člen 7 se nadomesti z naslednjim: „Člen 7 1. Z odstopanjem od člena 6 lahko pristojni organi držav članic, navedeni na seznamu spletnih strani iz Priloge II, pod pogoji, za katere menijo, da so ustrezni, odobrijo sprostitev nekaterih zamrznjenih sredstev ali gospodarskih virov ali razpolaganje z nekaterimi zamrznjenimi sredstvi ali gospodarskimi viri, če so izpolnjeni naslednji pogoji: (a) zadevni pristojni organ ugotovi, da so sredstva ali gospodarski viri: (i) potrebni za zadovoljevanje osnovnih potreb oseb, navedenih v Prilogi IV, V ali Va, in njihovih nepreskrbljenih družinskih članov, vključno s plačili za živila, najemnine ali hipoteke, zdravila in zdravstveno oskrbo, davke, zavarovalne premije in pristojbine za storitve javnih služb; (ii) namenjeni izključno za plačilo zmernih strokovnih honorarjev in povračilo nastalih stroškov, povezanih z zagotavljanjem pravnih storitev, ali (iii) namenjeni izključno za plačilo pristojbin ali stroškov storitev za redno hrambo ali vzdrževanje zamrznjenih sredstev ali gospodarskih virov ter (b) če se odobritev nanaša na osebo, subjekt ali organ iz Priloge IV in je zadevna država članica obvestila Odbor za sankcije o tej odločitvi in svoji nameri, da bo izdala odobritev, Odbor za sankcije pa temu ukrepu ni nasprotoval v petih delovnih dneh po obvestilu. 2. Z odstopanjem od člena 6 lahko pristojni organi držav članic, navedeni na seznamu spletnih strani iz Priloge II, odobrijo sprostitev nekaterih zamrznjenih sredstev ali gospodarskih virov ali razpolaganje z nekaterimi sredstvi ali gospodarskimi viri, potem ko se prepričajo, da so ta sredstva ali gospodarski viri potrebni za izredne izdatke, in če: (a) se odobritev nanaša na osebo, subjekt ali organ iz Priloge IV in je zadevna država članica o tej odločitvi uradno obvestila Odbor za sankcije, Odbor pa je odločitev potrdil, ter (b) se odobritev nanaša na osebo, subjekt ali organ iz Priloge V ali Va, zadevna država članica pa je o razlogih, na podlagi katerih meni, da je treba določeno odobritev izdati, obvestila druge države članice in Komisijo vsaj dva tedna pred odobritvijo. 3. Zadevna država članica obvesti druge države članice in Komisijo o vseh odobritvah, izdanih v skladu z odstavkoma 1 in 2.“ (6) Člen 8(c) se nadomesti z naslednjim: „(c) zaseg ali sodba ni v korist osebam, subjektom ali organom, navedenim v prilogah IV, V ali Va.“ (7) Člen 11a(1) se nadomesti z naslednjim: „1. Kreditne in finančne institucije, za katere se uporablja člen 16, pri poslovanju s kreditnimi in finančnimi institucijami iz odstavka 2 z namenom, da se prepreči, da bi takšno poslovanje prispevalo k programom Severne Koreje, povezanim z jedrskim orožjem, drugim orožjem za množično uničevanje ali balističnimi izstrelki, ter da bi se preprečile druge dejavnosti, prepovedane s to uredbo ali Sklepom Sveta 2013/88/SZVP: (a) pozorno spremljajo gibanje na računih, zlasti s svojimi programi za skrbno preverjanje strank ter v okviru svojih obveznosti glede preprečevanja pranja denarja in financiranja terorizma; (b) zahtevajo, da se v plačilne naloge vnesejo vsi podatki, ki se nanašajo na izdajatelja in prejemnika zadevne transakcije, in zavrnejo izvedbo transakcije, če ti podatki niso zagotovljeni; (c) v obdobju pet let hranijo vse evidence transakcij in jih na zahtevo dajo na voljo nacionalnim organom; (d) če sumijo ali je podan utemeljen razlog za sum, da so sredstva povezana s financiranjem širjenja orožja, to takoj sporočijo enoti za finančni nadzor ali drugemu pristojnemu organu, ki ga je imenovala zadevna država članica, kakor je naveden na seznamu spletnih strani iz Priloge II, brez poseganja v člen 3(1) ali člen 6. Enota za finančni nadzor ali drug pristojni organ deluje kot nacionalni center za sprejemanje in analizo poročil o sumljivih transakcijah glede morebitnega financiranja širjenja orožja. Enoti za finančni nadzor ali drugemu pristojnemu organu se pravočasno, posredno ali neposredno, priskrbijo finančne in upravne informacije ter informacije o kazenskem pregonu, ki jih potrebuje za pravilno izvedbo svojih nalog, vključno z analizo poročil o sumljivih transakcijah.“ (8) Vstavi se naslednji člen: „Člen 11b 1. Kadar je podan utemeljen sum, da lahko zrakoplov vsebuje predmete, katerih dobava, prodaja, prenos ali izvoz so prepovedani s členom 2, členom 4 ali členom 4a, za navedeni zrakoplov velja prepoved: (a) letenja prek ozemlja Unije ali (b) vzleta z ozemlja Unije ali pristanka na njem. 2. Odstavek (1) zrakoplovom ne prepoveduje zasilnega pristanka. 3. Odstavek (1) zrakoplovom, registriranim v državi članici EU, ne prepoveduje pristanka za namen pregleda prepovedanih predmetov. 4. Prepovedano je zavestno in namerno sodelovati v dejavnostih, katerih namen ali učinek je izogibanje prepovedim iz odstavka 1.“ (9) Priloga k tej uredbi se vstavi kot Priloga Va k Uredbi(ES) št. 329/2007. Člen 2 Ta uredba začne veljati na dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik PRILOGA „PRILOGA Va“ [1] UL L 111, 23.4.2013, str. 52. [2] UL L 88, 29.3.2007, str. 1. [3] UL L 322, 22.11.2006, str. 32. [4] UL L 341, 23.12.2010, str. 32. [5] UL L 111, 23.4.2013, str. 52. [6] UL L 302, 19.10.1992, str. 1. [7] UL L 253, 11.10.1993, str. 1.